AMATA วอลุ่มหนา-บวกแรง 3% โบรกฯชี้หุ้นรีบาวด์ หลังร่วงแรงสัปดาห์ก่อนแนะซื้อเป้า 31.50 บ.
AMATA วอลุ่มหนา-บวกแรง 3% โบรกฯชี้หุ้นรีบาวด์ หลังร่วงแรงสัปดาห์ก่อนแนะซื้อเป้า 31.50 บ. โดย ณ เวลา 11.25 น. อยู่ที่ระดับ 25.75 บาท บวก 0.75 บาท หรือ 3.00% ด้วยมูลค่าซื้อขาย 476.92 ล้านบาท  
30 ม.ค. 2561

ผู้สื่อข่าวรายงานว่า บริษัท อมตะ คอร์ปอเรชัน จำกัด (มหาชน) หรือ AMATA ณ เวลา 11.25 น. อยู่ที่ระดับ 25.75 บาท บวก 0.75 บาท หรือ 3.00% ด้วยมูลค่าซื้อขาย 476.92 ล้านบาท

บล.เคทีบี (ประเทศไทย) ระบุในบทวิเคราะห์ฯว่า แนะนำหุ้น AMATA จากการที่สำนักงานคณะกรรมการส่งเสริมการลงทุน (บีโอไอ) ปรับเพิ่มเป้าหมายมูลค่าการขอรับส่งเสริมการลงทุนในพื้นที่โครงการพัฒนาระเบียงเศรษฐกิจพิเศษภาคตะวันออก (EEC) เพิ่มเป็น 2.5 แสนล้านบาท จากเดิมคาดไว้ที่ 2 แสนล้านบาท นอกจากนี้ด้วยราคาหุ้นที่ปรับตัวลงมามากในช่วงสัปดาห์ที่ผ่านมา โดยคาดว่าจะเห็นการรีบาวด์ได้ พร้อมให้ราคาเหมาะสมที่ 30.00 บาท
ด้านบล.เคจีไอ (ประเทศไทย) แนะ”ซื้อ”หุ้น AMATA โดยให้ราคาเป้าหมายปี 2561 ที่ 31.50 บาท ประเมินมูลค่าธุรกิจนิคมอุตสาหกรรมที่ 23.30 บาท/หุ้น อิงจาก PER ที่ 18.0x ในขณะที่ประเมินมูลค่าธุรกิจไฟฟ้าที่ 7.90 บาท/หุ้น และมูลค่าการลงทุนในกอง REIT ที่ 0.40 บาท/หุ้น
ราคาหุ้น AMATA วิ่งขึ้นไปสูงสุดที่ 29 บาทก่อนที่จะร่วงลงมาประมาณ 14% ในสัปดาห์ที่แล้ว แต่อย่างไรก็ตาม จากการวิเคราะห์ sensitivity ประเมินว่า Downside ของราคาหุ้นจำกัดอยู่ที่ประมาณ 25 บาท โดยทำการวิเคราะห์ sensitivity ระหว่างสมมติฐานยอดขายที่ดิน และอัตรากำไรขั้นต้น และพบว่ายอดขายที่ดินได้ 500 ไร่ และอัตรากำไรขั้นต้นที่ 55% เป็นระดับที่บริษัทสามารถบรรลุได้
พร้อมคาดว่ากำไรสุทธิของ AMATA ในไตรมาส 4/60 จะอยู่ที่ 439 ล้านบาท ลดลง 25% จากไตรมาสก่อน และลดลง 40% จากงวดปีก่อน เนื่องจากยอดโอนที่ดินลดลง และราคาขายเฉลี่ยลดลง โดยคาดว่ายอดโอนที่ดินในไตรมาส 4/60 จะอยู่ที่ 140 ไร่ ลดลงจาก 280 ไร่ในไตรมาส 4/59 ในขณะที่คาดว่าราคาขายเฉลี่ยในไตรมาส 4/60 จะลดลง
เนื่องจากมีสัดส่วนยอดขายที่ดินในโครงการอมตะนคร (ซึ่งมีราคาขายเฉลี่ยสูงกว่านิคมอื่น) ลดลง ส่งผลให้กำไรสุทธิในปี 2560 อยู่ที่ 1.5 พันล้านบาท ซึ่งยังคิดเป็นอัตราการเติบโตที่น่าประทับใจที่ 28% เมื่อเทียบปีก่อน และใกล้เคียงกับประมาณการทั้งปี